b'\n_START_ARTICLE_\nGrad Caerphilly\n_START_SECTION_\n13. stoletje\n_START_PARAGRAPH_\nGrad Caerphilly je bil zgrajen v drugi polovici 13. stoletja, ko so Anglo-Normani prodirali v ju\xc5\xbeni Wales. Normani so se za\xc4\x8deli pojavljati v Walesu v poznih 1060-ih in prodirali zahodno od svojih izhodi\xc5\xa1\xc4\x8d v zadnjem \xc4\x8dasu zasedene Anglije. Njihovo napredovanje je bilo zaznamovano z gradnjo gradov in ustvarjanjem regionalnih gra\xc5\xa1\xc4\x8dakov. Gloucestrski grofi so imeli leta 1093 nalogo, da obvladajo regijo Glamorgan. Prizadevanja so se nadaljevala tudi v 12. in za\xc4\x8detku 13. stoletja. Med anglo-normansko gospodo in lokalnimi vali\xc5\xbeanskimi vladarji je bilo veliko spopadov. Mo\xc4\x8dna dru\xc5\xbeina de Clare je dobila grofijo leta 1217 in \xc5\xa1e naprej posku\xc5\xa1ala osvojiti celotno regijo Glamorgan._NEWLINE_Leta 1263 je Gilbert de Clare, znan tudi kot Rde\xc4\x8di Gilbert zaradi barve svojih las, podedoval dru\xc5\xbeinske posesti. Nasprotoval mu je doma\xc4\x8di vali\xc5\xbeanski princ Llywelyn ap Gruffudd v Glamorganu. Llywelyn je s pridom izkoristil kaos dr\xc5\xbeavljanske vojne v Angliji med Henrikom III. in uporni\xc5\xa1kimi baroni v 1260-ih in raz\xc5\xa1iril svojo mo\xc4\x8d v regiji. Leta 1265 se je povezal s skupino baronov v Angliji. V zameno je dobil nadzor nad lokalnimi vali\xc5\xbeanskimi mogotci na vseh ozemljih v regiji, tudi v Glamorganu. De Clare je verjel, da sta de\xc5\xbeela in mo\xc4\x8d v nevarnosti ter se povezal s Henrikom III. proti uporni\xc5\xa1kim baronom in Llywelynu._NEWLINE_Upor je izbruhnil med letoma 1266 in 1267. De Clare je iz Cardiffa prodiral na sever v Glamorgan. Leta 1268 je za\xc4\x8del graditi grad pri Caerphillyju, da bi la\xc5\xbeje nadziral svoje nove pridobitve. Grad le\xc5\xbei v kotlini, v dolini ob reki Rhymney in v sredi\xc5\xa1\xc4\x8du mre\xc5\xbee poti in cest, ki mejijo na nekdanje rimske utrdbe. Delo je za\xc4\x8del z veliko zavzetostjo, zgradil jarke, ki so osnovna oblika gradu, postavil za\xc4\x8dasne lesene palisade in ustvaril obse\xc5\xbeno vodno obrambo z zajezitvijo lokalnih potokov. Zidovi in notranje zgradbe, ki so glavni del gradu, so bili zgrajeni hitro. Arhitekt gradu in natan\xc4\x8dni stro\xc5\xa1ki gradnje niso znani, vendar sodobne ocene ka\xc5\xbeejo, da bi lahko bili stro\xc5\xa1ki tolik\xc5\xa1ni kot za grad Conwy ali Caernarfon, morda 19.000 \xc2\xa3, kar je velik znesek za tisto obdobje._NEWLINE_Llywelyn se je odzval s posredovanjem z lastnimi silami, vendar so dokon\xc4\x8dni spopad prepre\xc4\x8dila diplomatska prizadevanja Henrika III. De Clare je nadaljeval gradbena dela in leta 1270 je Llywelyn napadel in za\xc5\xbegal mesto, verjetno uni\xc4\x8dil za\xc4\x8dasno obrambo in lokale. De Clare je  naslednje leto nadaljeval delo, napetost je rasla in Henrik je poslal dva \xc5\xa1kofa, Rogerja de Meylanda in Godfreyja Giffarda, da bi prevzela nadzor in razsojala o re\xc5\xa1itvi spora._NEWLINE_\xc5\xa0kofi so zavzeli grad leta 1271 in obljubili Llywelynu, da se bodo gradbena dela za\xc4\x8dasno prenehala, naslednje poletje pa za\xc4\x8dela pogajanja. Februarja naslednje leto pa je de Clare zasegel grad, napodil \xc5\xa1kofovske vojake in \xe2\x80\x93 delal se je nedol\xc5\xbenega \xe2\x80\x93 za\xc4\x8del ponovno graditi. Niti Henrik niti Llywelyn nista hitro posredovala in de Clare je zahteval celoten Glamorgan. Naredil je dodatno vodno obrambo, stolpe in vrata._NEWLINE_V naslednjih dveh desetletjih se je mo\xc4\x8d Llywelyna zmanj\xc5\xa1ala. Leta 1276 je Henrikov sin Edward I. po sporu s princem napadel Wales, zlomil njegovo mo\xc4\x8d v ju\xc5\xbenem Walesu in leta 1282 z drugo akcijo povzro\xc4\x8dil Llwelynovo smrt in propad samostojne vali\xc5\xbeanske oblasti. Za bolj\xc5\xa1o obrambo so bile okoli 1290 dodane stene po kon\xc4\x8danih delih. Lokalni spori so ostali. De Clare se je prerekal s Humphreyjem de Bohunom, grofom Herefordskim, leta 1290 in naslednje leto je bila zadeva predlo\xc5\xbeena kralju, ki je za\xc4\x8dasno zasegel Caerphilly._NEWLINE_Leta 1294 se je Madog ap Llywelyn uprl angle\xc5\xa1ki nadvladi. To je bil prvi ve\xc4\x8dji upor po letu 1282. Vali\xc5\xbeani so se uprli zaradi uvedbe obdav\xc4\x8ditve in Madog je imel veliko podpore. V Glamorganu je Morgan ap Maredudd vodil lokalno vstajo. De Clare ga je leta 1270 razlastil in vstaja je bila zanj  prilo\xc5\xbenost, da ponovno dobi svoje posesti. Morgan je napadel Caerphilly, za\xc5\xbegal polovico mesta, ne pa gradu. Spomladi leta 1295 je Edvard I. napadel  severni Wales, zatrl vstajo in priprl Madoga. De Clare je napadel Morganove sile in med aprilom in majem znova zavzel regijo. De Clare je umrl konec leta 1295. Grad Caerphilly je zapustil v dobrem stanju, povezan z mestecem Caerphilly, ki se je pojavilo na jugu, z velikim jelenjim parkom v bli\xc5\xbeini doline Aber.\n_START_SECTION_\n14.\xe2\x80\x9317. stoletje\n_START_PARAGRAPH_\nGilbertov sin, tudi Gilbert de Clare, je podedoval grad, a je \xc5\xa1e mlad umrl v bitki pri Bannockburnu leta 1314. Dru\xc5\xbeinska posest je bila sprva pod nadzorom krone, vendar je pred kakr\xc5\xa1no koli odlo\xc4\x8ditvijo o dedi\xc5\xa1\xc4\x8dini v Glamorganu izbruhnil upor. Jeza zaradi dejanj kraljevih upraviteljev je spro\xc5\xbeila, da se je Llywelyn Bren januarja 1316 uprl in z veliko silo napadel grad Caerphilly. Grad je prenesel napad, vendar pa je bilo mesto uni\xc4\x8deno in upor se je \xc5\xa1iril. Kraljeva vojska je pri\xc5\xa1la re\xc5\xa1evat polo\xc5\xbeaj, premagala Brena v bitki pri hribu Caerphilly in zlomila vali\xc5\xbeansko obleganje gradu. _NEWLINE_Leta 1317 je Edvard II. uredil dedi\xc5\xa1\xc4\x8dino Glamorgana in grad Caerphilly dodelil Eleanori de Clare. Poro\xc4\x8dila se je s kraljevim ljubljencem Hughom le Despenserjem. Hughu je zaradi dobrega odnosa s kraljem uspelo raz\xc5\xa1irjati svojo mo\xc4\x8d po vsej regiji. Prevzel je posesti po celotnem ju\xc5\xbenem Walesu. Zaposlil je mojstra Thomasa de la Bataila in Williama Hurleyja, da bi raz\xc5\xa1irila vite\xc5\xa1ko dvorano na gradu z bogato izrezljanimi okni in vrati. V letu 1326 je Edvardova \xc5\xbeena Izabela Francoska strmoglavila svojo vlado. Kralj in Hugh sta pobegnila na zahod. V gradu sta ostala od konca oktobra do za\xc4\x8detka novembra, nato pa pobegnila pred bli\xc5\xbeajo\xc4\x8dimi se Izabelinimi silami. V gradu sta pustila obse\xc5\xbene zaloge in 14.000 \xc2\xa3. William la Zouche je oblegal grad s 425 vojaki, sir John de Felton, Hughov sin, tudi Hugh, in garnizija 130 mo\xc5\xa1kih so branili Caerphilly do marca 1327, ko so se predali pod pogojem, da bo mlaj\xc5\xa1i Hugh pomilo\xc5\xa1\xc4\x8den, njegov o\xc4\x8de pa je \xc5\xbee bil usmr\xc4\x8den._NEWLINE_Napetosti med Vali\xc5\xbeani in Angle\xc5\xbei so ostale in se leta 1400 prelile v upor, imenovan Glynd\xc5\xb5rjev upor. Grad je ostal nepo\xc5\xa1kodovan. Leta 1416 je grad dobila Izabela le Despenser, ko se je poro\xc4\x8dila z Richardom de Beauchampom, grofom Worcestrskim. Nato ga je dobil njen drugi mo\xc5\xbe Richard Beauchamp, grof Warwi\xc5\xa1ki. Izabela in njen drugi mo\xc5\xbe sta veliko vlagala v grad, ga popravljala, da je bil primeren za uporabo in postal njuno glavno prebivali\xc5\xa1\xc4\x8de v regiji. Leta 1449 sta grad dobila Richard Nevill in Jasper Tudor, grof Pembro\xc5\xa1ki. _NEWLINE_Po letu 1486 je grad propadal, zasen\xc4\x8dil ga je grad Cardiff. Ko so propadla vhodna vrata, se je voda, ki je varovala grad, verjetno izsu\xc5\xa1ila. Zgodovinar John Leland je obiskal grad Caerphilly okoli leta 1539. Zapisal je, da je v ru\xc5\xa1evinah in obdan z mo\xc4\x8dvirjem. Henry Herbert, grof Pembro\xc5\xa1ki je uporabljal grad za grajsko sodi\xc5\xa1\xc4\x8de. Leta 1583 je dobil grad v zakup Thomas Lewis, ki je porabil ve\xc4\x8dino kamna za prenovo svoje hi\xc5\xa1e in s tem povzro\xc4\x8dil veliko \xc5\xa1kodo. _NEWLINE_Leta 1642 je izbruhnila angle\xc5\xa1ka dr\xc5\xbeavljanska vojna med privr\xc5\xbeenci rojalistov Karla I. in  parlamentarci. Ju\xc5\xbeni Wales je bil prete\xc5\xbeno rojalisti\xc4\x8den. Ob spopadu je bil zgrajen za\xc5\xa1\xc4\x8ditni nasip ali majhna utrdba s pogledom na grad Caerphilly na severozahodu, kjer je bila v\xc4\x8dasih rimska utrdba. Ni jasno, ali so jo zgradili rojalisti ali parlamentarci, ki so zasedli obmo\xc4\x8dje v zadnjih mesecih vojne marca 1646, vendar so pu\xc5\xa1ke v trdnjavi obvladovale notranjost gradu. Morda so parlamentarci grad Caerphilly namerno pustili, da bi prepre\xc4\x8dili njegovo uporabo v prihodnosti kot utrdbo. Ve\xc4\x8d stolpov je propadlo v 18. stoletju morda zaradi ugrezanja, ko se je vodna obramba umaknila, ker ni dokazov o namernem uni\xc4\x8devanju.\n_START_SECTION_\n18.\xe2\x80\x9321. stoletje\n_START_PARAGRAPH_\nMarkiz Bute je dobil grad leta 1776. John Stuart, prvi markiz, je sprejel ukrepe za za\xc5\xa1\xc4\x8dito ru\xc5\xa1evin. Njegov pravnuk John Crichton-Stuart, tretji markiz, je bil izjemno bogat in se je strastno zanimal za srednji vek. Najel je arhitekta Williama Frama in leta 1870 prekril dvorec. Markiz je za\xc4\x8del odkupovati zakupljene posesti okoli gradu, da bi odstranil mestne hi\xc5\xa1e, ki so bile zgrajene do roba posesti._NEWLINE_\xc4\x8cetrti markiz John Crichton-Stuart je bil navdu\xc5\xa1en restavrator in graditelj. Med letoma 1928 in 1939 je naro\xc4\x8dil velik projekt obnove. Kamnite gradnje so bile skrbno popravljene, manjkajo\xc4\x8di ko\xc5\xa1\xc4\x8dki so bili narejeni s kalupi. Notranja vzhodna vrata so bila obnovljena skupaj z ve\xc4\x8d drugimi stolpi. Markiz je naro\xc4\x8dil tudi zunanja dela, da bi s\xc4\x8dasoma ponovno napolnil jezera in po ve\xc4\x8d desetletnih nakupih mu je kon\xc4\x8dno uspelo poru\xc5\xa1iti lokalne hi\xc5\xa1e, ki so ovirali pogled na grad. _NEWLINE_Do leta 1947, ko je peti markiz John Crichton-Stuart podedoval grad, je dru\xc5\xbeina Bute sama prodala ve\xc4\x8dino svoje zemlje v ju\xc5\xbenem Walesu. John je prodal preostalo dru\xc5\xbeinsko lastnino in leta 1950 grad Caerphilly podaril dr\xc5\xbeavi. Jezera so ponovno zalili in obnovitvena dela so bila kon\xc4\x8dana v 1950-ih in 1960-ih. Grad zdaj upravlja Cadw in ga tr\xc5\xbei kot turisti\xc4\x8dno zanimivost. Leta 2006 ga je obiskalo 90.914 ljudi.  Je za\xc5\xa1\xc4\x8diten kot dr\xc5\xbeavni spomenik in je na seznamu kot znamenitost stopnje I.\n_START_SECTION_\nArhitektura\n_START_PARAGRAPH_\nGrad ima vrsto vzhodnih obramb, ki jih varujeta zunanji vzhodni jarek in severno jezero, utrdbe na osrednjem in zahodnem otoku, ki sta za\xc5\xa1\xc4\x8ditena z ju\xc5\xbenim jezerom. Obmo\xc4\x8dje je veliko okoli 120.000 m\xc2\xb2 in je drugo najve\xc4\x8dje v Veliki Britaniji.  Zgrajen je na naravni prodni podlagi v lokalni re\xc4\x8dni kotlini, grajske stene so zgrajene iz pe\xc5\xa1\xc4\x8denjaka penant. Arhitektura gradu je znana in zgodovinsko pomembna. Je prvi grad v Britaniji, ki ima koncentri\xc4\x8dno grajsko obrambo, s katero se je spremenila voja\xc5\xa1ka arhitektura, ki je vklju\xc4\x8dila tudi velika vhodna vrata. Grad ima tudi izrazito prefinjeno mre\xc5\xbeo jarkov in nasipov, ki jih je zgodovinar Allen Brown opisal kot "najbolj izpopolnjena vodna obramba v vsej Veliki Britaniji"._NEWLINE_Vzhodna obramba je bila dose\xc5\xbeena z zunanjimi glavnimi vrati s kro\xc5\xbenimi stolpi na piramidalnih temeljih, kar je zna\xc4\x8dilno za gradove v ju\xc5\xbenem Walesu. Izvirna vrata so imela ve\xc4\x8d zaporednih dvi\xc5\xbenih mostov, ki so bili povezani s stolpom, a so uni\xc4\x8deni. Na severni strani vrat je severni jez, za\xc5\xa1\xc4\x8diten s tremi mogo\xc4\x8dnimi stolpi, ki so morda podpirali grajske hleve. Kljub \xc5\xa1kodi zaradi pogrezanja jez \xc5\xa1e vedno zadr\xc5\xbeuje severno jezero. Ju\xc5\xbeni jez je bil ogromna struktura, dolga 152 m, ki se je kon\xc4\x8dala z veliko podporno steno. Ohranjeni so ostanki grajskega mlina, ki so bili prvotno napajani z vodo iz jezu. \xc5\xa0tiri replike oblegovalnih naprav so postavljene na ogled. Jez se kon\xc4\x8da s Feltonovim stolpom, kvadratno utrdbo, namenjeno za\xc5\xa1\xc4\x8diti zapornice, ki je urejala raven vode iz jezu, in ju\xc5\xbenimi vrati, imenovanimi tudi Giffardov stolp, prvotno dostopnimi \xc4\x8dez dvi\xc5\xbeni most, ki je vodil v mesto. _NEWLINE_Caerphillyska vodna obramba se je skoraj gotovo zgledovala po Kenilworthu, kjer je bila ustvarjena podobna vrsta umetnih jezer in jezov. Gilbert de Clare se je boril pri obleganju v Kenilworthu leta 1266 in ga je videl. Vodna obramba je zagotavljala posebno za\xc5\xa1\xc4\x8dito pred miniranjem, ki bi sicer lahko ogrozilo grajsko obzidje. Velja za najnaprednej\xc5\xa1o v Veliki Britaniji. _NEWLINE_Sredinski otok je notranja obramba Caerphillyja, v grobem je to kvadrat s stenami notranjega in srednjega krila, notranje krilo je za\xc5\xa1\xc4\x8diteno s \xc5\xa1tirimi stolpi na vsakem vogalu. Stene notranjega krila se spogledujejo s tistimi srednjega krila, kar sestavlja koncentri\xc4\x8dno obrambo dveh zaprtih obro\xc4\x8dev zidov; v srednjem veku so bile stene srednjega krila lahko veliko vi\xc5\xa1je, kot so danes in so pomenile mo\xc4\x8dno obrambo. Caerphilly je bil prvi koncentri\xc4\x8dni grad v Britaniji pred slavnimi gradovi Edvarda I. Zasnova je vplivala na oblikovanje Edvardovih poznej\xc5\xa1ih gradov v severnem Walesu in zgodovinar Norman Pounds ugotavlja, da pomeni "prelomnico v zgodovini gradov v Britaniji". Verjetno pogrezanje je povzro\xc4\x8dilo, da jugovzhodni stolp v notranjem krilu visi navzven pod kotom 10 stopinj. _NEWLINE_Dostop do sredinskega otoka je bil \xc4\x8dez dvi\xc5\xbeni most skozi nekaj vrat na vzhodni strani. Notranja vzhodna vrata, podobna kot v Tonbridgeu iz 1250-ih, so ponovno okrepljena tako, kot so bila v vsej Angliji in Walesu. V\xc4\x8dasih jih imenujejo don\xc5\xbeon, stolpast grad, namenjen obrambi in prebivanju. Trdnjava je imela zunanjo in notranjo obrambo, ki je omogo\xc4\x8dala obrambo, tudi \xc4\x8de je bil prebit obod gradu. Dva velika stolpa obdajata vrata na obeh straneh vhoda, ki je za\xc5\xa1\xc4\x8diten z dvi\xc5\xbeno \xc5\xbeelezno mre\xc5\xbeo in morilskimi luknjami. Precej\xc5\xa1nja velikost stra\xc5\xbearnice je omogo\xc4\x8dala tudi nastanitev, bila je udobno opremljena, verjetno za grajskega stra\xc5\xbenika in njegovo dru\xc5\xbeino. Drug par vrat je \xc5\xa1\xc4\x8ditil zahodno stran. _NEWLINE_V notranjem krilu gradu sta bila dvorec in stanovanje. Zgrajen je bil modno z visokim standardom namestitve, ki je bila podobna kot v gradu Chepstow. V srednjem veku bi moral biti dvorec razdeljen z lesenimi zasloni, pisanimi okraski, bogato, podrobno rezbarijo in ogrevana z velikim, osrednjim kaminom. Nekateri vklesani srednjeve\xc5\xa1ki sklepniki v obliki mo\xc5\xa1kih in \xc5\xbeenskih glav so ohranjeni v dvorani \xc5\xa1e danes, morda prikazujejo kraljevi dvor v 1320-ih, tudi Edvarda II., Izabelo Francosko, Hugha Despenserja in Eleanoro de Clare. Na vzhodu velike dvorane je bila grajska kapela, nad kletjo in shrambo. Na zahodni strani dvorane so zasebni apartmaji gradu, dva son\xc4\x8dna prostora z razko\xc5\xa1no opremo. _NEWLINE_Onstran sredinskega otoka je zahodni otok, ki je bil verjetno dosegljiv po dvi\xc5\xbenem mostu. Otok se imenuje Y Weringaer ali Caer y Werin v vali\xc5\xbean\xc5\xa1\xc4\x8dini, kar pomeni \'ljudska trdnjava\'. Verjetno ga je mesto uporabljalo za za\xc5\xa1\xc4\x8dito med spopadi. Severozahodno od zahodnega otoka je bila  sprva rimska utrdba, obsegala je pribli\xc5\xbeno 1,2 ha, in ostanki civilno-voja\xc5\xa1ke utrdbe iz 17. stoletja so bile zgrajene prav tu.\n_START_SECTION_\nFilm\n_START_PARAGRAPH_\nGrad Caerphilly je bil prizori\xc5\xa1\xc4\x8de ve\xc4\x8d epizod britanske televizijske nadaljevanke Doctor Who, tudi The End of Time iz leta 2009. Pri snemanju je\xc4\x8de v izmi\xc5\xa1ljenem zaporu Broadfell so uporabili stanovanjska krila vzhodnih vrat, stra\xc5\xbenikov dvorec in galerijo.'